
บทสรุปสำหรับผู้บริหาร
การติดตามประเมินผลโครงการเศรษฐกิจพอเพียงเพื่อยกระดับชุมชน หรือ โครงการชุมชนพอเพียง
ตามนโยบายสำคัญเร่งด่วนของรัฐบาล 
จังหวัดนครศรีธรรมราช

…………………………………………………………………………………………………………………………..

· ความเป็นมา
นโยบายสำคัญเร่งด่วนของรัฐบาล ได้จัดสรรงบประมาณแผ่นดินลงสู่หมู่บ้าน/ชุมชนทั่วประเทศ ในชื่อ “โครงการเศรษฐกิจพอเพียงเพื่อยกระดับชุมชน หรือ โครงการชุมชนพอเพียง” และให้จังหวัดมีการติดตามประเมินผลโดย ก.พ.ร. กำหนดเป็นตัวชี้วัด ที่ ๒.๒ ระดับความสำเร็จของการบริหารจัดการเพื่อติดตามประเมินผลการดำเนินการตามนโยบายสำคัญเร่งด่วนของรัฐบาล ซึ่งจังหวัดนครศรีธรรมราชได้แต่งตั้งคณะทำงานติดตามประเมินผลฯ ขึ้น ตามคำสั่งที่ ๓๐๑๔/๒๕๕๓   ลงวันที่ ๘ ธันวาคม ๒๕๕๓ โดยมี ว่าที่ ร.ต. ฐิตวัฒน เชาวลิต รอง ผวจ.นศ.(๑) เป็นประธานและมอบหมายที่ทำการปกครองจังหวัดเป็นเลขานุการรับผิดชอบ ใช้วิธีลงพื้นที่สุ่มตรวจโดยใช้กระบวนการแลกเปลี่ยนเรียนรู้และแบบตรวจสอบรายการ (Check List) ประเมินความพึงพอใจ

· สรุปการติดตามประเมินผล(๒๓ อำเภอ ๒๕ เทศบาลตำบล ๓ เทศบาลนคร/เมือง รวม ๑,๖๖๙ หมู่บ้าน/ชุมชน)
1. การอนุมัติโครงการทั้งจังหวัด รวม ๑,๖๖๒ หมู่บ้าน/ชุมชน ๑,๘๘๔ โครงการ ๔๓๘,๗๗๑,๗๘๕ บาท
2. หมู่บ้าน/ชุมชนที่ไม่ได้รับงบประมาณ มี ๗ หมู่บ้าน/ชุมชน ในเขตทม.ทุ่งสง ๑ แห่ง ,ทต.ขนอม ๑ แห่ง ,ทต.ร่อนพิบูลย์ ๑ แห่ง ,ทต.นาบอน ๓ แห่ง และทต.ชะอวด ๑ แห่ง  เนื่องจากไม่สามารถจัดประชาคมได้ตามเกณฑ์   และไม่ประสงค์ขอรับงบประมาณ
3.  ผลผลิตแยกตามประเภทโครงการ เรียงตามลำดับ มีดังนี้
อันดับ ๑ การจัดซื้อเครื่องจักรกล เครื่องมือการเกษตรไว้เป็นส่วนกลางเพื่อเช่าบริการ ((รถไถนา รถแทรกเตอร์
            เครื่องสูบน้ำ เครื่องตัดหญ้า เครื่องพ่นยา) ๒๖๑ โครงการ
อันดับ ๒ การก่อสร้างปรับปรุงขยายเขตประปาภูเขา ประปาหมู่บ้าน เจาะบ่อบาดาล  ๑๘๒ โครงการ
อันดับ ๓ จัดตั้งโรงปุ๋ยอินทรีย์ชีวภาพชุมชน ๑๕๐ โครงการ
อันดับ ๔ จัดตั้งร้านค้าชุมชน  จำนวน ๑๔๔ โครงการ
อันดับ ๕ เลี้ยงสัตว์ (ไก่ เป็ด) เป็นอาชีพเสริม ๑๓๐ โครงการ
อันดับ ๖ เลี้ยงปลา (ปลาดุก ปลานิล ปลาทับทิม) เป็นอาชีพเสริม ๑๒๓ โครงการ
อันดับ ๗ จัดตั้งโรงผลิตน้ำดื่มชุมชน ๑๐๓ โครงการ
อันดับ ๘ จัดซื้อเต็นท์ เครื่องครัว เครื่องเสียงชุมชนไว้เช่าบริการ ๑๐๐ โครงการ
อันดับ ๙ เลี้ยงสัตว์ (โค แพะ สุกร) เป็นอาชีพเสริม ๗๔ โครงการ
อันดับ ๑๐ กองทุนข้าวสารชุมชน ๖๗ โครงการ และขุดลอก (คู คลอง สระ เหมือง) ๖๗ โครงการ

อันดับ ๑๑ กองทุนปุ๋ยชุมชน ๕๔ โครงการ
อันดับ ๑๒ กลุ่มอาชีพสตรี (เครื่องแกง ตัดเย็บ แปรรูปอาหาร น้ำยาเอนกประสงค์ งานประดิษฐ์) ๕๔ โครงการ

อันดับ ๑๓ ฝายกั้นน้ำ ๔๕ โครงการ

อันดับ ๑๔ กองทุนเมล็ดพันธุ์ข้าวปลูก ๔๐ โครงการ
อันดับ ๑๕ โรงสีชุมชน ๓๘ โครงการ
นอกจากนั้นยังมีโครงการปรับภูมิทัศน์ ลานกีฬา สวนสุขภาพ ศูนย์เรียนรู้ แหล่งท่องเที่ยวเชิงอนุรักษ์ ปลูกปาล์มมะนาว เพาะเห็ดและพืชผัก กลองยาว จักรยานชุมชน บริการพื้นฐาน (ถนน ไฟฟ้า หอกระจายข่าว) เครื่องมือประมง พลังงานทดแทน (แก๊สชีวภาพ เตาเผาถ่านชีวมวล ไบโอดีเซล) เลี้ยงปูดำ ผลิตอาหารสัตว์ และจัดตั้งกลุ่มรับซื้อน้ำยางสด
·  ผลการประเมินในภาพรวมทั้งจังหวัด
1. ผู้นำรับฟังปัญหาความต้องการของประชาชนมากขึ้น  ประชาชนมีส่วนร่วมมากขึ้นและคัดเลือกโครงการตามมติเสียงส่วนใหญ่ แผนชุมชนถูกนำมาใช้และนำสู่การปฏิบัติมากขึ้น 

2. ประชาชนเข้าใจวัตถุประสงค์โครงการ แต่มีการพูดถึง อ้างถึง หลักปรัชญาของเศรษฐกิจพอเพียงและนำสู่ปฏิบัติยังไม่เป็นรูปธรรมมากนัก แต่สามารถพัฒนาได้
3.  มีการเรียนรู้ใช้ทรัพยากร ภูมิปัญญาและประยุกต์ใช้เทคโนโลยีที่เหมาะสมทำกิจกรรม เช่น กลองยาว เตาเผาถ่านน้ำส้มควันไม้ เครื่องแกง แปรรูปอาหาร ปลูกพืชผัก เลี้ยงสัตว์ จัดซื้อเครื่องจักรกลจำเป็นไว้เช่าบริการแก่สมาชิกชุมชน 
4. ความพึงพอใจ ด้านการลดรายจ่ายพึงพอใจมากที่สุด  ด้านการอนุรักษ์และส่งเสริมศิลปวัฒนธรรมและภูมิปัญญาท้องถิ่นและทรัพยากรธรรมชาติสิ่งแวดล้อมพึงพอใจมาก  ด้านสังคมทำให้ผู้ด้อยโอกาสและผู้ยากจนได้รับการดูแลเอาใจใส่ สภาพทั่วไปชุมชนมีความสะดวกสบายมากขึ้น ชาวบ้านมีการพูดคุย ติดต่อสื่อสารกัน มีความสามัคคี พึงพอใจมาก ด้านการเพิ่มรายได้และการออมพึงพอใจปานกลาง 

5. โครงการนี้สามารถกระตุ้นสร้างความตระหนักให้กับหมู่บ้าน/ชุมชนในการนำระบบคุณธรรมมาใช้ในการดำเนินโครงการ เช่น ขยัน ประหยัด ซื่อสัตย์ สัจจะ มีวินัย สุภาพ สามัคคี มีน้ำใจ อดทน รับผิดชอบ  ผลกระทบโครงการมีผลต่อเนื่องด้านดีต่อการสร้างความเข้มแข็งชุมชน โดยพัฒนาแบบค่อยเป็นค่อยไป ควรสนับสนุนอย่างต่อเนื่อง
·  ปัญหา อุปสรรค
1. คนมีความคิดพึ่งพารัฐมากขึ้น คิดว่าเป็นเงินรัฐบาล ไม่ประหยัด ฟุ้งเฟ้อ ไม่รับผิดชอบตามกฎกติกาให้ต่อเนื่อง
2. การคิด เสนอ และจัดทำโครงการ มีการพูดถึง อ้างถึง และวิเคราะห์แยกแยะคุณลักษณะและเงื่อนไขของหลักปรัชญาเศรษฐกิจพอเพียงเพื่อเชื่อมโยงกับการจัดทำโครงการของหมู่บ้าน/ชุมชน เพียงเล็กน้อย  ไม่ได้เน้นรายละเอียดของหลักปรัชญา (ทำไปก่อนแล้วค่อยหาสาระมาเชื่อมโยงกับหลักปรัชญาฯ ภายหลัง) ทำให้การพึ่งตนเองอย่างยั่งยืนตามหลักเศรษฐกิจพอเพียงยังไม่เป็นรูปธรรมมากนัก
3. บางพื้นที่ใช้งบประมาณเป็นเครื่องมือทางการเมือง สร้างความขัดแย้ง การเปลี่ยนผู้นำนำสู่การเปลี่ยนโครงการ
4. คณะกรรมการชุมชนขาดความรู้ในขั้นตอนการจัดซื้อ/จ้าง จัดทำเอกสาร และการบริหารจัดการให้ยั่งยืน
5. โครงการเกิดความเสียหายจากภัยธรรมชาติที่ผิดฤดูกาล
·  ข้อเสนอแนะแนวทางปรับปรุงการดำเนินการในปีต่อไป 
1. การเตรียมความพร้อมประชาชนและชุมชน  

๑.๑ หน่วยงานรัฐต้องสนับสนุนการรวมกลุ่มของประชาชน จะเกิดกลุ่ม เกิดเวทีความรู้เข้าใจในหลักเศรษฐกิจพอเพียง และส่งตัวแทนกลุ่มไปดำรงตำแหน่งใน กม. 
๑.๒ ให้หน่วยงานเกี่ยวข้องปรับปรุง/ทบทวนแผนชุมชน โดยใช้กลไกคณะกรรมการหมู่บ้าน (กม.) ทันทีเมื่อรัฐแถลงนโยบาย เพื่อให้หลักปรัชญาเศรษฐกิจพอเพียงถูกนำมาใช้ตอนคิดวิเคราะห์โครงการ ให้โครงการเชื่อมโยงเป็นระบบลูกโซ่กับวงจรชีวิตชุมชน จะเป็นเศรษฐกิจพอเพียง 
๒. การดำเนินโครงการ

๒.๑ ควรใช้ คณะกรรมการหมู่บ้าน (กม.) เป็นกลไกบริหารงบประมาณระดับหมู่บ้าน โดยใช้แผนชุมชนรองรับ ไม่ควรเลือกกรรมการใหม่ทุกนโยบาย ทำให้การบริหารไม่ต่อเนื่อง และสนับสนุนงบประมาณแก่จังหวัด อำเภอ ในการประชุมชี้แจงผู้นำ การอบรมเตรียมความพร้อมก่อนเบิกจ่าย การตรวจติดตามก่อนการเบิกจ่าย

๒.๒ ให้มีที่ปรึกษาโครงการเพื่อแนะนำความรู้เทคนิค วิชาการ ให้แก่หมู่บ้าน/ชุมชนขณะทำโครงการ เช่น โรงปุ๋ยอินทรีย์ชีวภาพชุมชน มีเกษตรตำบลเป็นที่ปรึกษา  โรงน้ำดื่ม/ประปา มีสาธาณสุขตำบลเป็นที่ปรึกษา  เป็นต้น 
๓. การติดตามประเมินผล


๓.๑ ให้กันวงเงิน ๑๐ – ๒๐% ของวงเงินจัดสรร นำฝาก“กองทุนกลางพัฒนาหมู่บ้าน” ใช้บริหารจัดการต่อเนื่อง ในเรื่องธุรการเอกสาร ทะเบียนทรัพย์สิน การจัดเวทีเรียนรู้ ติดตาม ถอดบทเรียน รายงานผลประชาสัมพันธ์ กรณีทรัพย์สินชำรุด เสียหายเกินซ่อมบำรุง ควรให้จำหน่ายเศษซาก นำเงินเข้ากองทุนกลางพัฒนาหมู่บ้านได้ โดยกลไก กม.  จะเกิดความต่อเนื่อง เป็นการพัฒนาคนและเป็นชุมชนแห่งการเรียนรู้ตลอดชีวิตได้อย่างต่อเนื่องยั่งยืน


๓.๓ ระดับนโยบาย กำหนดวิธีติดตามประเมินผลหลายรูปแบบและช่องทาง  เช่น ระดับจังหวัด อำเภอ ควรติดตามโดยใช้กระบวนการแลกเปลี่ยนเรียนรู้  สตง. สุ่มตรวจความถูกต้องโปร่งใสในการใช้จ่ายงบประมาณ เป็นต้น
· โครงการที่เป็นตัวอย่างการดำเนินงานที่ดี (Best Practices)
๑. โครงการเลี้ยงปลาทับทิมในกระชัง     บ้านวัดใหม่ หมู่ที่ ๘ ตำบลทุ่งใหญ่ อำเภอทุ่งใหญ่ 
๒. โครงการเลี้ยงปูดำปลอดสารพิษ บ้านศาลาสี่หน้า หมู่ที่ ๘ ตำบลท่าซัก อำเภอเมืองนครศรีธรรมราช
๓. โครงการปรับปรุงต่อเติมประปาหมู่บ้าน บ้านสองแพรก หมู่ที่ ๖ ตำบลแก้วแสน อำเภอนาบอน
๔. โครงการซื้อรถไถนาพร้อมอุปกรณ์เพื่อใช้ร่วมบริการ บ้านปากแพรก หมู่ที่ ๕ ตำบลปากแพรก อ. ปากพนัง
๕. โครงการปรับปรุงสระน้ำคลองมะเฟือง บ้านยูงทอง หมู่ที่ ๓ ตำบลนากะชะ อำเภอฉวาง
ข้อมูลเพิ่มเติม : ที่ทำการปกครองจังหวัดนครศรีธรรมราช (กลุ่มงานปกครอง) 
โทรศัพท์./โทรสาร  ๐-๗๕๓๕-๖๑๓๓ ,๐-๗๕๓๑-๐๐๙๖  www.pokkrongnakhon.com
สรุปรายงาน
การติดตามประเมินผลโครงการเศรษฐกิจพอเพียงเพื่อยกระดับชุมชน (ศพช.) 
หรือ โครงการชุมชนพอเพียง
จังหวัดนครศรีธรรมราช

…………………………………………………………………………………………………………………………..

· ความเป็นมา
จังหวัดนครศรีธรรมราช ได้แต่งตั้งคณะทำงานติดตามและประเมินผลการดำเนินงานตามนโยบายสำคัญเร่งด่วนของรัฐบาล (โครงการเศรษฐกิจพอเพียงเพื่อยกระดับชุมชน (ศพช.) หรือ โครงการชุมชนพอเพียง) ขึ้น ตามคำสั่งจังหวัดนครศรีธรรมราช ที่ ๓๐๑๔/๒๕๕๓ ลงวันที่ ๘ ธันวาคม ๒๕๕๓ และมอบหมายให้ ที่ทำการปกครองจังหวัดนครศรีธรรมราช รับผิดชอบตัวชี้วัด ที่ ๒.๒ ระดับความสำเร็จของการบริหารจัดการเพื่อติดตามประเมินผลการดำเนินการตามนโยบายสำคัญเร่งด่วนของรัฐบาล ได้แก่ โครงการเศรษฐกิจพอเพียงเพื่อยกระดับชุมชน (ศพช.) หรือ โครงการชุมชนพอเพียง ได้ดำเนินการติดตามประเมินผลตามแนวทางของสำนักงาน ก.พ.ร. 
· ขอบเขตการติดตามประเมินผล
1. ขอบเขตด้านพื้นที่ดำเนินการ หมู่บ้านในเขต ๒๓ อำเภอ ๑,๔๙๒ หมู่บ้าน ในเขต ๒๕ เทศบาลตำบล ๑๐๒ หมู่บ้าน และ ชุมชนในเขต ๓ เทศบาลนคร/เมือง ๗๕ ชุมชน รวม ๑,๖๖๙ หมู่บ้าน/ชุมชน 

แยกตามขนาดดังนี้
· ขนาด ๑ ( ไม่เกิน ๕๐ คน)        จำนวน  ๓  หมู่บ้าน/ชุมชน
· ขนาด ๒ (๕๑ – ๑๕๐ คน)        จำนวน  ๑๖ หมู่บ้าน/ชุมชน
· ขนาด ๓ (๑๕๑ - ๒๕๐ คน)      จำนวน  ๖๒  หมู่บ้าน/ชุมชน
· ขนาด ๔ (๒๕๑ - ๕๐๐ คน)       จำนวน  ๓๑๘  หมู่บ้าน/ชุมชน
· ขนาด ๕ (๕๐๑ - ๑,๐๐๐ คน)    จำนวน  ๗๘๔ หมู่บ้าน/ชุมชน
· ขนาด ๖ (๑,๐๐๑ – ๑,๕๐๐ คน  จำนวน  ๓๒๗ หมู่บ้าน/ชุมชน
· ขนาด ๗ ( ๑,๕๐๑ คนขึ้นไป)      จำนวน  ๑๕๙  หมู่บ้าน/ชุมชน
2. ขอบเขตด้านงบประมาณ  ติดตามโครงการของหมู่บ้านชุมชนที่ได้รับการอนุมัติจัดสรรงบประมาณตามโครงการชุมชนพอเพียงตั้งแต่ปีงบประมาณ พ.ศ.๒๕๕๒ – ๒๕๕๔  
· เครื่องมือที่ใช้ติดตามประเมินผล
แบบที่ ๑
สำหรับคณะทำงานติดตามฯ ระดับจังหวัด ลงพื้นที่สุ่มตรวจโดยใช้กระบวนการเรียนรู้
แบบที่ ๒
สำหรับชุดปฏิบัติการประจำตำบล เป็นแบบตรวจสอบรายการ (Check List)และประเมินความพึงพอใจ ๕ ระดับ (น้อยที่สุด น้อย ปานกลาง มาก มากที่สุด)
แบบที่ ๓ 
สำหรับคณะกรรมการชุมชน สำหรับรายงานผลเมื่อดำเนินโครงการเสร็จสิ้นครั้งแรก (ศพช.๑๔) และเมื่อดำเนินโครงการครบ ๖ เดือน/๑ปีปฏิทิน (ศพช.๑๖)
· วิธีการติดตามประเมินผล
1. แต่งตั้งกลไก
2. สร้างเครื่องมือที่ใช้ในการติดตาม
3. จัดทำแผนการติดตามฯ และดำเนินการตามแผนฯ
4. รวบรวมและสรุปผลการติดตามและประเมินผล
5. รายงานการติดตามประเมินผลในภาพรวม พร้อมข้อเสนอแนะ ตัวอย่างการดำเนินงานที่ดี เสนอที่ประชุมระดับจังหวัด เผยแพร่ประชาสัมพันธ์
· ผลการตรวจติดตาม
๑. ผลการอนุมัติโครงการ
๑.๑ จำนวนหมู่บ้าน/ชุมชนที่ได้รับอนุมัติทั้งจังหวัดรวม ๑,๖๖๒ หมู่บ้าน/ชุมชน ๑,๘๘๔ โครงการ งบประมาณ ๔๓๘,๗๗๑,๗๘๕ บาท แยกตามปีงบประมาณดังนี้
· ปีงบประมาณ พ.ศ.๒๕๕๒  อนุมัติ ๓๒๑ หมู่บ้าน/ชุมชน ๓๕๗ โครงการ ๘๖,๐๘๑,๗๘๕ บาท

· ปีงบประมาณ พ.ศ.๒๕๕๓  อนุมัติ ๒๕ หมู่บ้าน/ชุมชน ๒๕  โครงการ ๖,๓๔๐,๕๖๐ บาท

· ปีงบประมาณ พ.ศ.๒๕๕๔  อนุมัติ ๑,๒๓๐ หมู่บ้าน/ชุมชน ๑,๕๐๒ โครงการ ๓๔๖,๓๔๙,๔๔๐ บาท
๑.๒ ประเภทโครงการที่ได้รับอนุมัติ

อันดับ ๑  ประเภทสนับสนุนและส่งเสริมการเพิ่มศักยภาพในการประกอบอาชีพ การเพิ่มรายได้และสร้างโอกาสในการพัฒนาเศรษฐกิจของชุมชน รวม ๑,๓๑๙ โครงการ ดังนี้
1) การซื้อเครื่องจักรกล อุปกรณ์ เครื่องมือการเกษตร (รถไถนา รถแทรกเตอร์ เครื่องสูบน้ำ เครื่องตัดหญ้า เครื่องพ่นยา อุปกรณ์ต่อพ่วงในการใช้งาน) ๒๖๑ โครงการ
2) โรงปุ๋ยอินทรีย์ชีวภาพชุมชน ๑๕๐ โครงการ
3) ร้านค้าชุมชน (รวมซุ้มจำหน่ายสินค้า ตลาดชุมชน) ๑๔๔ โครงการ
4) โรงผลิตน้ำดื่มชุมชน ๑๐๓ โครงการ
5) เลี้ยงสัตว์ปีก (เป็ด ไก่) ๑๓๐ โครงการ
6) เลี้ยงปลา (ปลาดุก ปลานิล ปลาทับทิม และกบ) ๑๒๓ โครงการ
7) เลี้ยงสัตว์ (โค สุกร แพะ) ๗๔ โครงการ
8) กองทุนข้าวสาร ๖๗ โครงการ
9) กองทุนปุ๋ย ๕๔ โครงการ
10) กองทุนเมล็ดพันธุ์ข้าวปลูก ๔๐ โครงการ
11) โรงสีชุมชน  ๓๘ โครงการ
12) ปลูกพืชผัก (พริกไทย สมุนไพร ผักสวนครัว พืชแซมร่องสวน เพาะชำกล้าไม้) ๓๑ โครงการ
13) ปลูกมะนาว ๒๘ โครงการ
14) กลุ่มประมง (อวน เครื่องมือประมงชายฝั่ง) ๑๗ โครงการ
15) พลังงานทดแทน (แก๊สชีวภาพ กังหันลม เตาเผาถ่านชีวมวล/น้ำส้มควันไม้ ไบโอดีเซล) ๑๔ โครงการ
16) เพาะเห็ด ๑๓ โครงการ
17) กลุ่มรับซื้อน้ำยางสด/แปรรูปยางพารา ๑๐ โครงการ
18) ปลูกปาล์มน้ำมันชุมชน/ลานเทปาล์ม ๑๐ โครงการ
19) กลุ่มผลิตอาหารสัตว์ ๗ โครงการ
20) กลุ่มเลี้ยงปูดำ  ๔ โครงการ
21) กลุ่มไม้ผล ๑ โครงการ

อันดับ ๒ ประเภทสนับสนุนและส่งเสริมการคุ้มครอบและรักษา ป่า น้ำ และดิน ๓๑๘ โครงการ ดังนี้
1) ประปาภูเขา ประปาหมู่บ้าน เจาะบ่อบาดาล  ๑๘๒ โครงการ
2) ขุดลอก (คู คลอง สระ เหมือง)  ๖๗ โครงการ
3) ฝายกั้นน้ำ  ๔๕ โครงการ
4) ปรับภูมิทัศน์ ศูนย์เรียนรู้ ศูนย์อนุรักษ์ แหล่งท่องเที่ยวเชิงอนุรักษ์ ๑๙ โครงการ
5) ปลูกป่า  ๔  โครงการ
6) เรือตรวจการณ์ป่าชายเลน ๑ โครงการ

อันดับ ๓ ประเภทเป็นรูปธรรมเกิดประโยชน์สำหรับผู้ด้อยโอกาสและผู้ยากจน โดยเฉพาะเด็ก เยาวชน สตรี และผู้สูงอายุ  ๑๘๗  โครงการ ดังนี้
1) อุปกรณ์จัดงานชุมชน (เต็นท์ โต๊ะ เครื่องครัว เครื่องเสียง หีบศพ) ๑๐๐ โครงการ
2) กลุ่มอาชีพสตรี (ตัดเย็บ เครื่องแกง น้ำยาเอนกประสงค์ ทำขนม ประดิษฐ์ของชำร่วย 
แปรรูปอาหาร  ๕๔ โครงการ
3) ปรับภูมิทัศน์ลานกีฬา/ลานเอนกประสงค์ สวนสุขภาพชุมชน  ๒๑ โครงการ
4) ศูนย์เรียนรู้เศรษฐกิจพอเพียง /ศาลาหมู่บ้าน/ศาลาเอนกประสงค์ ๑๒ โครงการ

อันดับ ๔ ประเภทอื่น เพื่อประโยชน์ของชุมชนตามที่คณะอนุกรรมการมีมติเห็นชอบ ๓๕ โครงการ ดังนี้
1) จักรยานชุมชน ๑๔ โครงการ
2) สร้างถนนและท่อ  ๕ โครงการ
3) เรืออลูมิเนียม เรือหางยาว  ๔ โครงการ
4) โอ่งเก็บน้ำ/บ่อเก็บน้ำคอนกรีต  ๓ โครงการ
5) ไฟฟ้าสาธารณะ  ๓  โครงการ
6) ช่างยนต์/ช่างเชื่อม/บริการล้างรถชุมชน  ๓ โครงการ
7) หอกระจายข่าว ๑ โครงการ
8) รถกระบะบรรทุกเต็นท์ชุมชน  ๑ โครงการ
9) ท่าจอดเรือประมง  ๑ โครงการ

อันดับ ๕  ประเภทสนับสนุนและส่งเสริมการอนุรักษ์และพัฒนาศิลปวัฒนธรรมและภูมิปัญญาท้องถิ่น
          จำนวน ๒๕ โครงการ ดังนี้
1) จัดซื้อกลองยาว ดนตรีไทย มโนราห์  ๑๕ โครงการ
2) หัตถกรรมภูมปัญญา (แกะหนังตะลุง กรงนก กรอบรูป) ๕ โครงการ
3) ศูนย์วัฒนธรรมเพื่อการท่องเที่ยว  ๔ โครงการ 
4) นวดแผนไทย  ๑ โครงการ
๒. ความก้าวหน้าผลการดำเนินงานและการเบิกจ่ายเงิน ( ข้อมูล ณ วันที่ ๑ กันยายน ๒๕๕๔)

๔.๑ ดำเนินการแล้วเสร็จ ๑,๔๖๒ หมู่บ้าน/ชุมชน ๑,๖๘๔ โครงการ 

      เบิกจ่ายเงินแล้ว   ๓๘๖,๐๑๕,๗๙๔ บาท (๘๘ %)

๔.๒ อยู่ระหว่างดำเนินการ ๒๐๐ หมู่บ้าน/ชุมชน ๒๐๐ โครงการ 

      คงเหลืองบประมาณ ๕๒,๗๕๕,๙๙๑ บาท 
3. หมู่บ้าน/ชุมชนที่ไม่ได้รับงบประมาณ จำนวน ๗ หมู่บ้าน/ชุมชน ได้แก่ ชุมชนในเขตทม.ทุ่งสง ๑ แห่ง หมู่บ้านในเขต ทต.หัวไทร ๑ แห่ง ,ทต.ขนอม ๑ แห่ง ,ทต.ร่อนพิบูลย์ ๑ แห่ง ,ทต.นาบอน ๓ แห่ง และ   ทต.ชะอวด ๑ แห่ง  ได้มีหนังสือขอทราบเหตุผล ระบุว่า หมู่บ้านไม่สามารถจัดประชาคมได้ตามเกณฑ์     และไม่ประสงค์ขอรับงบประมาณ
4.  ข้อมูลการสุ่มตรวจโครงการโดยคณะทำงานติดตามฯ ระดับจังหวัด ระหว่างเดือนมกราคม – กันยายน ๒๕๕๔  รวม ๒๓ อำเภอ ๓ เทศบาล ๒๖ หมู่บ้าน/ชุมชน ๓๓ โครงการ ดังนี้
๔.๑  สุ่มตรวจโครงการที่อนุมัติปี ๒๕๕๒ จำนวน  ๘   อำเภอ   ๘    หมู่บ้าน    ๙    โครงการ
	ที่
	พื้นที่สุ่มตรวจ
	โครงการสุ่มตรวจ

	๑
	บ้านท่าเข็น ม.๗ ต.ชะอวด 
อ.ชะอวด
	๑. โครงการเครื่องจักรกลเพื่อการเกษตร (รถอีแต๋น) ๑๔๐,๐๐๐ บาท  
๒. โครงการเครื่องจักรกลเพื่อการเกษตร (รถไถนาเดินตาม ๖๐,๐๐๐ บาท

	๒
	บ้านนาสระ ม.๓ ต.ท้ายสำเภา
อ.พระพรหม
	โครงการซื้อรถกระบะบรรทุกเต็นท์ โต๊ะ เก้าอี้พร้อมเครื่องครัว 
๓๐๐,๐๐๐ บาท

	๓
	บ้านควนตอ ม.๔ ต.บางขัน 
อ.บางขัน
	โครงการปุ๋ยชีวภาพ ๒๕๐,๐๐๐ บาท

	๔
	บ้านทุ่งนาใหม่ ม.๔ ต.ยางค้อม
อ.พิปูน
	โครงการผลิตน้ำดื่มบรรจุขวด ๒๕๐,๐๐๐ บาท

	๕
	บ้านขนาบนาก ม.๓ 
ต.ขนาบนาก อ.ปากพนัง
	โครงการส่งเสริมสนับสนุนการทำปุ๋ยอินทรีย์ ๑๕๐,๐๐๐ บาท

	๖
	บ้านปากกา ม.๓ ต.ห้วยปริก
อ.ฉวาง
	โครงการสนับสนุนการทำกิจกรรมของกลุ่มอาชีพ/พัฒนาคุณภาพสินค้า OTOP ๖๐๐,๐๐๐ บาท

	๗
	บ้านพังกำ ม.๙ ต.ฉลอง อ.สิชล
	โครงการกลุ่มเลี้ยงไก่ไข่พันธุ์พื้นเมือง ๒๕๐,๐๐๐ บาท

	๘
	บ้านร่อนนา ม.๒ ต.ร่อนพิบูลย์
อ.ร่อนพิบูลย์
	โครงการขยายเขตประปาภูเขา ๓๕๐,๐๐๐ บาท




ผลการตรวจติดตามพบว่า 

· โครงการประเภทโรงปุ๋ยชีวภาพชุมชน ทั้งหมดหยุดชะงักไม่มีการผลิต/ดำเนินกิจกรรม มีเพียงเครื่องจักร อาคารไว้ให้ตรวจสอบได้ มีปัญหาการบริหารจัดการเรื่องแรงงานผลิต แต่มีความต้องการซื้อใช้
· โครงการจัดซื้อเครื่องจักรกลการเกษตร (รถอีแต๋น รถไถ) ใช้ประโยขน์ได้ดีเหมาะกับสภาพพื้นที่และอาชีพหลักของคนในชุมชน และยังไม่มีปัญหาการชำรุดรายการใหญ่เพราะอายุการใช้งานยังน้อย มีกองทุนซ่อมบำรุงรักษาเพียงพอกับการชำรุดซ่อมแซมที่ไม่มากนัก และยังสามารถใช้บริการสังคม สาธารณะ เช่น ช่วยชนย้ายแจกจ่ายสิ่งของยามเกิดภัย ขนคนไปร่วมประชุมอบรมต่าง ๆ
· โครงการเต็นท์ชุมชน ยังดำเนินการต่อเนื่อง มีการบริหารระบบกลุ่ม มีประโยชน์ใช้ได้ทั้งการลดรายจ่ายส่วนบุคคลและในกิจการสาธารณะชุมชน
· โครงการประเภทประปาภูเขา เหมาะสำหรับพื้นที่ต้นน้ำ ไม่มีปัญหาระบบไฟฟ้า ใช้ประโยชน์ได้ดี มีการบริหารระบบกลุ่มผู้ใช้น้ำ พึ่งพาตัวเองได้
· โครงการประเภทเลี้ยงสัตว์ เป็นการหารเฉลี่ยรายครัวเรือนและเหลือเพียงไม่กี่ครัวที่ทำจริงต่อเนื่อง ลดรายจ่ายได้เพียงระยะสั้น ส่วนใหญ่จะสูญหาย ไม่มีกองทุน ไม่มีการบริหารจัดการหลังการแจกจ่าย ต่างคนต่างเลี้ยง ไม่ยั่งยืน
· โครงการสนับสนุนกิจกรรมของกลุ่มอาชีพ เป็นการสร้างอาคารรองรับการทำกิจกรรมของกลุ่ม แต่มีประโยชน์ในสังคมชุมชน มีความสะดวกสบายในการจัดประชุม ให้บริการต่าง ๆ แก่ประชาชน
๔.๒ สุ่มตรวจโครงการที่อนุมัติปี ๒๕๕๓ จำนวน  ๑   อำเภอ   ๑    หมู่บ้าน   ๑  โครงการ
	ที่
	พื้นที่สุ่มตรวจ
	โครงการสุ่มตรวจ

	๑
	บ้านศาลาสี่หน้า ม.๘ ต.ท่าซัก
อ.เมืองนครศรีธรรมราช
	โครงการส่งเสริมการเลี้ยงปูดำปลอดสารพิษ ๒๐๐,๐๐๐ บาท


ผลการตรวจติดตามพบว่า ชาวบ้านมีการบริหารจัดการที่ดี ระบบกลุ่ม ลงหุ้นถือสัจจะหมุนเวียนในการยืมไปทำกิจกรรมเลี้ยงปูและส่งใช้ภายในกำหนดเพื่อให้สมาชิกคนอื่นต่อ มีการทำกิจกรรมโดยใช้ความรู้ภูมิปัญญาในการเลี้ยง การบำบัดน้ำเสียด้วยน้ำชีวภาพ คนในครัวเรือนทำกิจกรรมร่วมกันได้ทั้งเด็กสตรีคนชรา ใช้ทรัพยากรในพื้นที่ (ลูกปู อาหาร)  ไม่มีปัญหาเรื่องตลาดและราคา ได้ผลตอบแทนสูง คุ้มค่า แต่มีความเสี่ยงเสียหายจากอุทกภัย 
๔.๓ สุ่มตรวจโครงการที่อนุมัติปี ๒๕๕๔ จำนวน ๑๗  อำเภอ   ๑๗ หมู่บ้าน /ชุมชน   ๒๓  โครงการ
	ที่
	พื้นที่สุ่มตรวจ
	โครงการสุ่มตรวจ

	๑
	ชุมชนยุทธศาสตร์ ทม.ทุ่งสง
	1. โครงการน้ำดื่มธุรกิจชุมชน ๓๕๗,๕๕๕ บาท
2. โครงการปรับปรุงภูมิทัศน์การท่องเที่ยว ๓๔๒,๔๔๕ บาท

	๒
	ชุมชนต้นหาด ทม.ปากพนัง
	โครงการเพิ่มเงินทุนหมุนเวียนให้กับร้านค้าชุมชน ๓๕๐,๐๐๐ บาท

	๓
	ชุมชนเพนียด ทน.นครศรีฯ
	โครงการส่งเสริมอาชีพเลี้ยงปลาดุกในท่อซิเมนต์ ๓๕๐,๐๐๐ บาท

	๔
	บ้านสองแพรก ม.๖ 
ต.แก้วแสน อ.นาบอน
	โครงการปรับปรุงต่อเติมประปาหมู่บ้าน ๕๐๐,๐๐๐ บาท

	๕
	บ้านดอนตรอ ม.๓ ต.ดอนตรอ
อ.เฉลิมพระเกียรติ
	๑. โครงการส่งเสริมเพิ่มประสิทธิภาพกลุ่มทำนา ๑๘๐,๐๐๐ บาท
๒. โครงการอนุรักษ์วัฒนธรรม (กลองยาว) ๗๐,๐๐๐ บาท

	๖
	บ้านแขก ม.๑๓ ต.ท่าขึ้น
อ.ท่าศาลา
	๑. โครงการส่งเสริมอาชีพกลุ่มเกษตรนาข้าวและแตงโม ๑๕๐,๐๐๐ บาท
๒. โครงการเลี้ยงสุกรพื้นบ้าน ๑๐๐,๐๐๐ บาท

	๗
	บ้านนบ ม.๑ ต.กรุงชิง
อ.นบพิตำ
	โครงการพัฒนาหมู่บ้านท่องเที่ยว ๓๐๐,๐๐๐ บาท

	๘
	บ้านทรายเพชร ม.๑๐ 
ต.ถ้ำพรรณรา อ.ถ้ำพรรณรา
	โครงการกองทุนข้าวสาร ๒๕๐,๐๐๐ บาท

	๙
	บ้านหน้าศาล ม.๓ ต.หน้าสตน
อ.หัวไทร
	โครงการส่งเสริมกลุ่มเลี้ยงสัตว์ (แพะ) ของชุมชน ๓๐๐,๐๐๐ บาท

	๑๐
	บ้านบางเลียบ ม.๘
ต.เชียรใหญ่ อ.เชียรใหญ่
	โครงการส่งเสริมการเลี้ยงโคพันธุ์พื้นเมือง ๑๐๐,๐๐๐ บาท

	๑๑
	บ้านน้ำโฉ ม.๑ ต.ควนทอง
อ.ขนอม
	โครงการกลุ่มผลิตปุ๋ยหมักชีวภาพ ๒๕๐,๐๐๐ บาท

	๑๒
	บ้านโคกทือ ม.๒ ต.หลักช้าง
	๑. โครงการจัดสร้างเตากำจัดขยะ ๑๓๐,๐๐๐ บาท
๒. โครงการจัดสร้างเขื่อนน้ำล้นคอนกรีต ๑๑๐,๐๐๐ บาท

	๑๓
	บ้านมะม่วงทอง ม.๔ ต.ท่าดี
อ.ลานสกา
	๑. โครงการปลูกมะนาวในปล่องซีเมนต์ ๒๐๐,๐๐๐ บาท
๒. โครงการพัฒนาศูนย์เรียนรู้ผลิตของใช้ทดแทนในครัวเรือน ๑๐๐,๐๐๐ บาท

	๑๔
	บ้านศาลาใหม่ ม.๔
ต.พรหมโลก อ.พรหมคีรี
	โครงการจัดทำชุดผลิตแก๊สชีวภาพเพื่อชุมชน ๒๕๐,๐๐๐ บาท

	๑๕
	บ้านตาราง ม.๔ ต.ทุ่งใหญ่
อ.ทุ่งใหญ่
	โครงการเลี้ยงปลาทับทิมในกระชัง ๓๐๐,๐๐๐ บาท

	๑๖
	บ้านหน้าค่าย ม.๗ ต.ถ้ำใหญ่
อ.ทุ่งสง
	๑. โครงการสนับสนุนกลุ่มสตรีตัดเย็บเสื้อผ้า ๒๐๐,๐๐๐ บาท
๒. โครงการส่งเสริมประเพณีวัฒนธรรมพื้นบ้าน (กลองยาว) ๑๕๐,๐๐๐ บาท 

	๑๗
	บ้านทุ่งบก ม.๕ ต.นาหมอบุญ
อ.จุฬาภรณ์
	โครงการขุดลอกหน้าฝายกั้นน้ำ อ่าวศรีเมือง ๓๐๐,๐๐๐ บาท


5.  ผลการประเมินในภาพรวมทั้งจังหวัด
๕.๑ ด้านขั้นตอนกระบวนการนำโครงการไปปฏิบัติ  พบว่า
· การจัดซื้อ/จ้าง ใช้วิธีสืบ-เสนอราคา แหล่งจัดซื้อ/จ้าง มีทั้งภายในหมู่บ้าน หมูบ้านใกล้เคียง ภายในจังหวัดและต่างจังหวัด ถูกกฎหมายและมีหลักฐานผู้ขายไว้ให้ตรวจสอบได้ คณะกรรมการชุมชนได้ปฏิบัติตามระเบียบและคู่มือ
· การเบิกจ่าย/ลงบัญชี/ลงทะเบียนทรัพย์สิน  มีการเบิกจ่ายทั้งก่อนและหลังดำเนินโครงการ สำหรับโครงการที่คณะกรรมการชุมชนไม่สามารถเครดิตสินค้าได้ ต้องมีเงินสดไปซื้อ เช่น ร้านค้าชุมชน  ต้องขออนุมัติเบิกเงินไปจัดซื้อก่อนแล้วนำหลักฐานมาหักล้างบัญชีให้ถูกต้องต่อไป ได้ลงทะเบียนทรัพย์สินไว้ตามระเบียบของโครงการ และโครงการประเภทเลี้ยงสัตว์ได้แนะนำคณะกรรมการให้จดทะเบียนผู้เลี้ยงสัตว์ไว้กับหน่วยงานที่เกี่ยวข้อง (ประมง ปศุสัตว์ ) เพื่อรองรับความเสียหายที่จะเกิดขึ้นภายหลัง
· ผลผลิตโครงการ เป็นไปตามแผนและวัตถุประสงค์ของประชาชน สมาชิกมีความพึงพอใจ และสามารถพัฒนาให้ยั่งยืนได้ แต่ต้องกำกับติดตามและให้คำแนะนำในการบริหารจัดการ แต่โครงการด้านการเลี้ยงสัตว์ ไม่ค่อยประสบผลสำเร็จ เนื่องจากราคาท้องตลาดขึ้น ลงตลอดเวลา ต้นทุนการเลี้ยงสูง ทำให้ประชาชนไม่มีความตั้งใจจริงในการเลี้ยงดูหรือรักษา ประกอบกับเสี่ยงจากอุทกภัย ทำให้ไม่มีการใช้เงินทุนคืนเพื่อหมุนเวียนเลี้ยงต่อเนื่อง  ทำให้โครงการลดรายจ่าย เพิ่มรายได้ระยะแรก และล้มเลิกไป 
๕.๒ ด้านกระบวนการมีส่วนร่วมของประชาชน  พบว่า
· ผู้นำให้ความสนใจรับฟังต่อปัญหาความต้องการของประชาชนมากขึ้น  มีการพูดคุยถึงปัญหาที่ต้องแก้ไข การจัดลำดับความสำคัญ และคัดเลือกโครงการตามมติเสียงส่วนใหญ่ สามารถชี้วัดตัวบุคคลผู้รับประโยชน์จากโครงการได้ และคำนึงถึงอาชีพหลัก ศักยภาพของประชาชนในหมู่บ้านเป็นหลัก 
· มีการเข้าร่วมประชาคมเป็นไปตามเกณฑ์ ประมาณร้อยละ ๗๐ – ๗๙ ของตัวแทนครัวเรือน ประชาชนร่วมตัดสินใจคัดเลือกคณะกรรมการชุมชนและโครงการได้เป็นที่พึงพอใจ
· แผนชุมชน ถูกน้ำมาใช้เป็นเครื่องมือในการแก้ไขปัญหาและพัฒนาหมู่บ้านมากขึ้น 
· ลักษณะเข้าร่วมกิจกรรม ประชาชนส่วนใหญ่เข้าร่วมเป็นสมาชิกโครงการและรับทราบขั้นตอนการดำเนินโครงการ หรือได้ใช้ประโยชน์ทางตรงหรือทางอ้อมเกือบทุกครัวเรือน มีสมาชิกเพียงกลุ่มน้อยที่ไม่เข้าร่วมโครงการ
· การร่วมประเมินติดตามผล ประชาชนทราบดีว่า มีสิทธิตรวจสอบความโปร่งใสได้ทุกระยะ แต่ส่วนใหญ่ไม่ได้ตรวจสอบตามระบบ กลับไปนั่งวิพากวิจารณ์กันรอบนอก เช่น ร้านกาแฟ หรือสถานที่อื่นๆ 
· การร่วมรับประโยชน์ ประชาชนที่เป็นสมาชิกจะได้รับประโยชน์มากกว่า และที่ไม่เป็นสมาชิกจะได้รับบริการโดยทั่วไป เช่น รายรับส่วนหนึ่งจะนำไปไว้เป็นกองทุนสาธารณะของหมู่บ้านเพื่อใช้จ่ายในเทศกาลต่าง ๆ เช่น วันสงกรานต์ ลอยกระทง ที่หมู่บ้านได้จัดขึ้น 
· มีชุดปฏิบัติการประจำตำบล เข้าไปมีบทบาทในการแนะนำช่วยเหลือการจัดทำโครงการ
๕.๓ ด้านกระบวนการเรียนรู้  พบว่า
· มีการพูดถึง อ้างถึง และวิเคราะห์แยกแยะคุณลักษณะและเงื่อนไขของหลักปรัชญาเศรษฐกิจพอเพียงเพื่อเชื่อมโยงกับการจัดทำโครงการของหมู่บ้าน/ชุมชน น้อย  โดยมีการพูดถึงเพียงเล็กน้อย ไม่ได้เน้นรายละเอียดของหลักปรัชญาในการคิด เสนอโครงการ และจัดทำโครงการ (ทำไปก่อนแล้วค่อยหาสาระมาเชื่อมโยงกับหลักปรัชญาฯ ภายหลัง)
· โครงการของหมู่บ้าน/ชุมชน เป็นโครงการที่ทำไปก่อน เมื่อได้งบประมาณแล้วค่อยมาบริหารจัดการแก้ไขกันภายหลัง ไม่เช่นนั้นจะพลาดโอกาสในการของบประมาณ
· มีการใช้ทรัพยากรและภูมิปัญญาในการทำกิจกรรม  โดยเฉพาะหมู่บ้านที่ดำเนินโครงการเกี่ยวกับการอนุรักษ์พัฒนาศิลปวัฒนธรรมภูมิปัญญา  เช่น กลองยาว หัตถกรรม ผลิตภัณฑ์กลุ่มอาชีพสตรี  การอนุรักษ์ดิน น้ำ ป่า พลังงานทดแทน เช่น แก๊สชีวภาพ เตาเผาถ่านน้ำส้มควันไม้ ด้านการเกษตร เช่น การปลูกพืชผัก เลี้ยงสัตว์
· มีการประยุกต์ใช้เทคโนโลยีที่เหมาะสม โดยเฉพาะ โครงการด้านการเกษตรที่จัดซื้อเครื่องจักรกลการเกษตรที่จำเป็นไว้เป็นของชุมชนเพื่อให้เช่าบริการแก่สมาชิก 
· มีการประชุมแลกเปลี่ยนเรียนรู้ แก้ปัญหาร่วมกัน เพื่อสร้างความร่วมมือร่วมใจกัน รักษาวัฒนธรรมท้องถิ่น สนับสนุนให้เกิดชุมชนเข้มแข็งมากขึ้น 
· การสรุปถอดบทเรียนในรูปแบบเอกสารยังมีน้อย
· มีการบริหารจัดการระบบกลุ่มมากขึ้น โดยมีการตั้งกฎกติกา มีกองทุน มีกรรมการ มีกิจกรรมดำเนินการต่อเนื่อง และมีการจัดการสรุปผลประชาสัมพันธ์เป็นระยะ
· โครงการนี้สามารถกระตุ้นสร้างความตระหนักให้กับหมู่บ้าน/ชุมชนในการนำระบบคุณธรรมที่เหมาะสมมาใช้ในการดำเนินโครงการ เช่น ขยัน ประหยัด ซื่อสัตย์ สัจจะ มีวินัย สุภาพ สามัคคี มีน้ำใจ อดทน รับผิดชอบ  โดยพัฒนาเป็นค่อยเป็นค่อยไป ควรสนับสนุนอย่างต่อเนื่อง
๕.๔ ด้านความสำเร็จบรรลุวัตถุประสงค์ของโครงการชุมชนพอเพียง  พบว่า
· ประชาชนเข้าใจวัตถุประสงค์ของโครงการ แต่มีการพูดถึง อ้างถึง หลักปรัชญาฯและนำสู่ปฏิบัติยังไม่เป็นรูปธรรมมากนัก แต่สามารถพัฒนาได้ 
· ความคุ้มค่า ส่วนใหญ่ประชาชนมีความพึงพอใจในผลผลิตที่ได้รับและพร้อมที่จะดำเนินโครงการต่อไป 
· ประชาชน ให้ผลประโยชน์ต่อส่วนร่วมตามที่หมู่บ้าน/ชุมชนคาดคิดไว้ ด้านการลดรายจ่ายพึงพอใจมากที่สุด ด้านเพิ่มรายได้และการออมพึงพอใจปานกลาง ด้านศิลปวัฒนธรรมและภูมิปัญญาท้องถิ่นได้รับ ทรัพยากรธรรมชาติสิ่งแวดล้อม ได้รับการอนุรักษ์และส่งเสริมพึงพอใจมาก ด้านสังคม ทำให้ผู้ด้อยโอกาสและผู้ยากจนได้รับการดูแลเอาใจใส่ สภาพทั่วไปชุมชนมีความสะดวกสบายมากขึ้น ชาวบ้านมีการพูดคุย ติดต่อสื่อสารกัน มีความสามัคคี พึงพอใจมาก ผลกระทบโครงการมีผลต่อเนื่องด้านดีต่อการสร้างความเข้มแข็งชุมชน
๕.๕ ด้านปัญหาอุปสรรคของหมู่บ้าน/ชุมชน  พบว่า
· ปัญหาสมาชิกบางคนไม่ปฏิบัติตามกฎ กติกา คิดว่าเป็นเงินรัฐบาล ไม่ต้องรับผิดชอบส่งคืน
· ผลกระทบจากภาวะธรรมชาติไม่เอื้ออำนวย เช่น การเกิดอุทกภัย การขาดน้ำฤดูแล้ง
· โครงการได้รับอนุมัติล่าช้า
· คณะกรรมการขาดความรู้ในขั้นตอนการจัดซื้อ/จ้าง จัดทำเอกสาร และการบริหารจัดการให้ยั่งยืน
๖. ด้านการนำหลักปรัชญาของเศรษฐกิจพอเพียง มาประยุกต์ใช้ในวงจรการทำงานของภาครัฐ
๖.๑ จังหวัดนครศรีธรรมราชได้เตรียมความพร้อมชุมชนมาอย่างต่อเนื่อง  โดย สร้างกระบวนการเรียนรู้
จัดทำแผนชุมชนเพื่อจัดทำโครงการ/กิจกรรมแก้ปัญหาและพัฒนาหมู่บ้านภายใต้หลักปรัชญาของเศรษฐกิจพอเพียง ทุกหมู่บ้าน และปรับปรุงทบทวนทุกปี โดยมีการ
· พัฒนาอบรมคณะผู้นำชุมชน
· สำรวจข้อมูล ปัญหา ภูมิปัญญาชาวบ้าน
· จัดเวทีประชาคมชาวบ้าน วิเคราะห์ชุมชน หาข้อแก้ไขปัญหาชุมชน
· กำหนดกิจกรรมโครงการแก้ปัญหาความต้องการที่สัมพันธ์กับทรัพยากร สิ่งแวดล้อม 
ภูมิปัญญา วัฒนธรรม ตามหลักปรัชญาของเศรษฐกิจพอเพียง


๖.๒ สร้างกลไกขับเคลื่อนที่เป็นพี่เลี้ยงเกาะติดชุมชนอย่างชัดเจน เรียกว่า ชุดปฏิบัติการประจำตำบล หรือ คุณอำนวยตำบล 

๖.๓ วางระบบบริหารจัดการขับเคลื่อนโครงการภายใต้ทรัพยากร คน เงิน วัสดุที่มี
· แต่งตั้งกลไกระดับ จังหวัด อำเภอ ตำบล ที่ใช้ความร่วมมือจากทุกภาคส่วน
· จัดประชุมชี้แจงสร้างความรู้ เข้าใจนโยบาย
· เป็นพี่เลี้ยง ให้คำปรึกษา แนะนำชุมชนในการจัดทำกิจกรรมโครงการ
· มีการกับ นิเทศ ติดตามประเมินผลการดำเนินงาน
· มีการถอดบทเรียนเพื่อเป็นตัวอย่างการดำเนินงานที่ดีของชุมชนภายใต้หลักปรัชญาของเศรษฐกิจ

พอเพียง เป็นตัวอย่างการศึกษาเรียนรู้แก่ชุมชนอื่น
· มีการสรุปรายงาน และวางแผนแนวทางพัฒนาต่อไป
๗. ด้านกระบวนการขับเคลื่อนโครงการเศรษฐกิจพอเพียงเพื่อยกระดับชุมชนสู่ภาคปฏิบัติของภาครัฐ

จังหวัด อำเภอ และเทศบาลได้จัดกลไกที่บูรณาการทุกภาคส่วนไปเป็นพี่เลี้ยง สนับสนุนหมู่บ้าน/ชุมชน ตั้งแต่ การเผยแพร่ประชาสัมพันธ์สร้างความเข้าใจกับประชาชน การจัดเวทีประชาคมเสนอโครงการ การดำเนินกิจกรรมตามโครงการที่อนุมัติ ตลอดจนการติดตามประเมินผล ดังนี้

๗.๑ จัดตั้งศูนย์ประสานงานโครงการฯ ระดับจังหวัดและอำเภอ

๗.๒ จัดประชุมชี้แจงภาคส่วนที่เกี่ยวข้องและผู้นำชุมชนในการขับเคลื่อนโครงการ

๗.๓ แต่งตั้งคณะอนุกรรมการกลั่นกรองโครงการฯ ระดับจังหวัด

๗.๔ อำเภอ/เทศบาล แต่งตั้ง/มอบหมายเจ้าหน้าที่เข้าร่วมสังเกตการณ์ประชาคมทุกหมู่บ้าน/ชุมชน

๗.๕ มอบหมายชุดปฏิบัติการประจำตำบลเป็นพี่เลี้ยงแนะนำตรวจสอบการดำเนินงาน เบิกจ่ายเงิน และติดตามผลทุกโครงการ

๗.๖ แต่งตั้งคณะทำงานติดตามประเมินผลระดับอำเภอ/เทศบาล

๗.๗ แต่งตั้งคณะทำงานติดตามโครงการฯ ระดับจังหวัด 

๗.๘ จังหวัดมีแผนติดตามประเมินผลโดยลงพื้นที่สุ่มตรวจโครงการทุกอำเภอ/เทศบาล
๘. ผลต่อเนื่องของโครงการ
ด้านดี
ระดับบุคคล/ครอบครัว
1. สร้างกระบวนการมีส่วนร่วมตามวิถีประชาธิปไตยพื้นฐานให้ประชาชน รู้สิทธิ หน้าที่ และเข้าไปมีส่วนร่วมดำเนินโครงการ
2. พัฒนาความรู้ อาชีพ ทักษะฝีมือ เข้าถึงแหล่งทุนและโอกาสในการประกอบอาชีพ สะดวก สบายมากขึ้น
3. เกิดการพึ่งตนเองระดับครัวเรือน สามารถบรรเทาความเดือดร้อนด้านเศรษฐกิจ ลดต้นทุนผลิต ลดค่าใช้จ่าย เพิ่มรายได้ 
4. มีการใช้เทคโนโลยีเหมาะสม ในการประกอบอาชีพ 

5. ได้รับการดูแลจากชุมชน มีความเป็นอยู่ดีขึ้น
ระดับหมู่บ้าน/ชุมชน
1. มีการสำรวจข้อมูลปัญหา วางแผนพัฒนาอย่างมีทิศทางมากขึ้น โดยใช้แผนชุมชนเป็นเครื่องมือ
2. เกิดเวทีพูดคุย แลกเปลี่ยนเรียนรู้ในชุมชน สร้างความสามัคคี ความร่วมมือ 
3. ภูมิปัญญาชุมชนได้รับการสืบทอด นำไปใช้ประโยชน์สร้างอาชีพ รายได้
4. ทรัพยากร (ดิน น้ำ ป่า) ได้รับการปกป้องคุ้มครอง รักษา และใช้ประโยชน์ โดยการประกอบอาชีพที่เป็นมิตรกับสิ่งแวดล้อม
5. มีสุขภาวะชุมชนที่ดี ทั้งด้านโครงสร้างพื้นฐาน  การรวมกลุ่มอาชีพ สุขภาพสิ่งแวดล้อม นำสู่การพึ่งตนเองระดับชุมชน
ด้านไม่ดี
1. คนมีความคิดพึ่งพารัฐมากขึ้น ไม่คิดว่าเป็นเงินตนเอง แต่เป็นเงินรัฐ ไม่ประหยัด ฟุ้งเฟ้อ ไม่รับผิดชอบตามกฎกติกา
2. บางพื้นที่ใช้งบประมาณเป็นเครื่องมือทางการเมือง สร้างความขัดแย้ง เมื่อมีการเปลี่ยนแปลงผู้นำจะนำสู่การขอเปลี่ยนแปลงโครงการ
๙. ภาพรวมความยั่งยืนของโครงการ
· โครงการส่วนใหญ่ ได้รับผลผลิต(จากการจัดซื้อ/จ้าง) ตรงตามวัตถุประสงค์ แต่ผลลัพธ์และผลกระทบจากการนำผลผลิตไปใช้ให้เกิดผลแก่คนและชุมชน ยังไม่ชัดเจน เนื่องจากต้องใช้ระยะเวลาไปอีกระยะหนึ่งจึงจะวัดผลได้ 
· โครงการประเภทโครงสร้างพื้นฐาน  (ประปาหมู่บ้าน ประปาภูเขา ขุดลอก สร้างแหล่งน้ำทางการเกษตร ) และการจัดซื้อประเภทครุภัณฑ์ เช่น รถไถ เครื่องสูบน้ำ เครื่องจักร อุปกรณ์  โรงผลิตน้ำดื่ม ศูนย์เรียนรู้ชุมชน เต็นท์ชุมชน จะมีความยั่งยืนมากกว่าและใช้ประโยชน์ได้จริงตามสภาพพื้นที่ อาชีพ และวิถีชีวิต สร้างสภาพความเป็นอยู่ที่ดีขึ้นแก่คนในชุมชน
· โครงการประเภทเลี้ยงสัตว์  ปลูกพืชผัก ส่วนใหญ่เป็นการแจกจ่ายแบบหารเฉลี่ย  ปูพรมรายครัวเรือน ไม่ยั่งยืน จะหยุดชะงักแค่ผลผลิตรอบแรก มีเพียงส่วนน้อยที่ทำกิจกรรมต่อ ขึ้นอยู่กับความขยัน พฤติกรรมรายครัวเรือน
· โครงการเกิดความเสียหายจากภัยธรรมชาติที่ผิดฤดูกาล
๑๐. ปัญหา อุปสรรค
๘.๑ การเชื่อมโยงหลักปรัชญาของเศรษฐกิจพอเพียงซึ่งเป็นกรอบและหัวใจสำคัญของโครงการไปสู่การคิด และเสนอกิจกรรมโครงการของหมู่บ้าน/ชุมชนยังไม่ชัดเจน (ขาดความเข้าใจชัดเจนตั้งแต่เจ้าหน้าที่รัฐ ผู้นำชุมชน และประชาชน) ทำให้โครงการไม่นำสู่การพึ่งพาตนเองภายใต้ฐานทรัพยากรภูมิปัญญาที่ยั่งยืน 
๘.๒ โครงการอนุมัติล่าช้า ไม่ทันต่อความต้องการแก้ปัญหา
๘.๓ คณะกรรมการชุมชนขาดความรู้ความเข้าใจในการดำเนินโครงการ การจัดซื้อ/จ้าง ขาดทักษะการบริหารจัดการหลังการเบิกจ่ายเสร็จสิ้น
๘.๔ แบบเอกสารประกอบการดำเนินโครงการมีมาก เข้าใจยาก แก้ไขเพิ่มเติมหลายครั้ง
๘.๕ ความรู้เข้าใจและความรู้สึกรัก หวงแหน เป็นเจ้าของโครงการของประชาชนยังมีน้อย 
๘.๖ ปัจจัยสนับสนุนการขับเคลื่อนโครงการสู่การปฏิบัติไม่เพียงพอ ได้แก่ งบประมาณ วัสดุอุปกรณ์ เครื่องมือเครื่องใช้
๑๑. ข้อเสนอแนะ  
๙.๑ ระดับนโยบายควรกำหนดกรอบแนวทางการเชื่อมโยงหลักปรัชญาของเศรษฐกิจพอเพียงสู่กิจกรรมโครงการ เพื่อใช้เป็นหลักเกณฑ์การพิจารณาอนุมัติโครงการ 
๙.๒ ควรอบรม สร้างความรู้ความเข้าใจแก่ เจ้าหน้าที่ภาครัฐ คณะกรรมการชุมชน ก่อนการดำเนินโครงการ
๙.๓ ออกแบบเอกสารประกอบการดำเนินโครงการที่ง่าย สะดวก ไม่ยุ่งยากกับชุมชน
๑๒. แนวทางการปรับปรุงการดำเนินการในปีต่อไป การบริหารจัดการงบประมาณที่จัดสรรให้หมู่บ้านโดยตรง (โดยนโยบาย SML หรือ ชุมชน
๑๒.๑ ควรใช้ คณะกรรมการหมู่บ้าน (กม.) เป็นกลไกบริหารงบประมาณระดับหมู่บ้าน โดยใช้แผนชุมชนรองรับ  ไม่ควรให้เลือกกรรมการขึ้นมาใหม่ทุกปี  ทำให้การบริหารโครงการไม่ต่อเนื่อง 
๑๒.๒ ไม่ควรกำหนดกรอบหลักเกณฑ์การคัดเลือกโครงการที่ทำได้ หรือ ทำไม่ได้ ถ้าโครงการมาจากแผนชุมชนและทำได้ภายในวงเงินที่หมู่บ้าน/ชุมชนได้รับ ต้องเปิดโอกาสให้ตามนั้น
๑๒.๓ เปิดโอกาสให้กันวงเงิน ๑๐ – ๒๐% ของวงเงินจัดสรร สำหรับการบริหารจัดการ ด้านธุรการเอกสาร ทะเบียนทรัพย์สิน จัดกระบวนการเรียนรู้ ติดตาม ถอดบทเรียน รายงานผล ประชาสัมพันธ์ โดยให้นำฝากไว้ในบัญชี “กองทุนกลางพัฒนาหมู่บ้าน” 

เหตุผล สนับสนุนข้อ ๑.-๓. เพราะจะเกิดชุมชนเข้มแข็งได้จริง (มีคณะผู้นำชุมชนคุณภาพที่มีสภา/เวทีทำงาน – มีแผนชุมชนที่ใช้ได้จริง-มีกองทุนกลางพัฒนาหมู่บ้าน) เกิดขึ้นได้โดยไม่เป็นภาระให้ภาครัฐต้องวางแผนจัดหางบประมาณเพิ่มเติม 
1) เพราะหมู่บ้านมีกฎหมายรองรับการบริหารงานระดับหมู่บ้านตาม พ.ร.บ.ลักษณะปกครองท้องที่ พ.ศ.๒๔๕๗ แก้ไข ฉ.๑๑ พ.ศ.๒๕๕๑ ให้มีคณะกรรมการหมู่บ้าน (กม.) ซึ่งเป็นองค์กรภาคประชาชนอยู่แล้วที่มาจากการเลือกของประชาชน ประกอบด้วยผู้นำทุกภาคส่วนในหมู่บ้าน (ท้องที่-ท้องถิ่น-ผู้นำธรรมชาติ/ปราชญ์ชาวบ้าน) และมีอำนาจหน้าที่บูรณาการจัดทำแผนชุมชนและบริหารกิจกรรมตามแผนชุมชนอยู่แล้ว 
2) แผนชุมชน จะมีโครงการที่นำไปสู่การปฏิบัติจริงได้มาก ซึ่งบางกิจกรรมไม่จำเป็นต้องใช้งบประมาณสูง จะทำให้การพัฒนาชุมชนครอบคลุมทุกเรื่อง/ด้านแบบองค์รวม ประชาชนจะเห็นความสำคัญและคุณค่า ชุมชนเข้มแข็งตามหลักปรัชญาของเศรษฐกิจพอเพียงจะเกิดขึ้นจริง  (เช่นเดียวแผนพัฒนาของท้องถิ่น และส่วนราชการอื่น ๆ ) 
3) หมู่บ้าน/ชุมชน มี “กองทุนกลางพัฒนาหมู่บ้าน” ที่สามารถใช้บริหารจัดการโครงการได้ต่อเนื่อง ในเรื่องธุรการเอกสาร ทะเบียนทรัพย์สิน การจัดเวทีเรียนรู้ ติดตาม ถอดบทเรียน รายงานผลประชาสัมพันธ์ ภายใต้กลไก กม. จะเกิดความยั่งยืนของโครงการ และเป็นการพัฒนาคน เป็นชุมชนแห่งการเรียนรู้ตลอดชีวิตได้อย่างต่อเนื่องยั่งยืน
๑๒.๔ การกลั่นกรอง อนุมัติโครงการ เปลี่ยนแปลงโครงการควรให้เป็นอำนาจจังหวัด (ชุมชนพอเพียงอนุมัติจังหวัด SML อนุมัติส่วนกลาง) เพราะจังหวัด อำเภอ รู้ข้อมูลพื้นที่และทำให้ไม่ล่าช้า

๑๒.๕ ควรเพิ่มหลักเกณฑ์การพิจารณาอนุมัติโครงการ โดยให้หมู่บ้านแสดงข้อมูลผลการดำเนินโครงการในปีที่ผ่าน ๆ มา ประกอบการพิจารณาอนุมัติด้วย

๑๒.๖ การเบิกจ่ายเงินโครงการจากธนาคารต้องผ่านการตรวจสอบของอำเภอ/เทศบาล (ชุมชนพอเพียงผ่าน แต่ SML ไม่ผ่าน) เพื่อตรวจสอบการทำจริง ถูกต้อง ตรวจสอบได้ และสะดวกในการติดตามรายงานผลต่อผู้เกี่ยวข้อง รวมทั้งสามารถเป็นพี่เลี้ยงในการทำโครงการ

๑๒.๗ กำหนดระเบียบชัดเจนในการบริหารจัดการทรัพย์สินจากการจัดซื้อ/จ้างโครงการ กรณีชำรุด เสียหายเกินซ่อมบำรุง ควรให้จำหน่ายเศษซาก นำเงินเข้ากองทุนกลางพัฒนาหมู่บ้านได้ หมู่บ้าน/ชุมชน (โดยคณะกรรมการหมู่บ้าน (กม.) จะสามารถบริหารทรัพย์สินที่เกิดจากงบ SML ตั้งแต่ปี ๒๕๔๘ –ปัจจุบันและที่จะมีต่อไปให้เกิดประโยชน์ชุมชนและมีการตรวจสอบติดตามต่อเนื่อง)

๑๒.๘ การลดความเสี่ยงจากภัยธรรมชาติที่ผิดฤดูกาล ควรให้ความสำคัญกับการลงทะเบียนทรัพย์สิน การขึ้นทะเบียนไว้กับหน่วยงานต่าง ๆ ที่เกี่ยวข้อง เพื่อประกันความเสียงจากภัย

๑๒.๙ กำหนดระเบียบ แนวทาง วิธีปฏิบัติชัดเจนในการลงโทษแก่การกระทำของคณะกรรมการชุมชนที่ก่อความเสียหาย/เสียประโยชน์ รวมทั้งวิธีปฏิบัติของคณะกรรมการชุมชน ต่อสมาชิกชุมชนที่ไม่ปฏิบัติ ฝ่าฝืนกฎระเบียบที่วางไว้ในการบริหารจัดการโครงการและก่อความเสียหายแก่โครงการของชุมชน  
เหตุผล จากการประเมินที่ผ่านมา พบว่า ประชาชนคิดว่าเป็นเงินจ่ายขาด ไม่มีการติดตามตรวจสอบใด ๆ ทำให้ไม่ปฏิบัติตามกฎกติกา ไม่รับผิดชอบในการทำกิจกรรมต่อเนื่อง ทำให้โครงการไม่ยั่งยืน

๑๒.๑๐ ให้สนับสนุนงบประมาณแก่จังหวัด อำเภอ ในขั้นตอน
· กระบวนการขับเคลื่อนนโยบายสู่ชุมชน 

· การเตรียมความพร้อมแก่กรรมการ/ผู้นำชุมชนก่อนเบิกจ่ายและดำเนินโครงการ 

· การติดตามประเมินผล รายงานและเผยแพร่ประชาสัมพันธ์โครงการ
เหตุผล 
1. จังหวัดและอำเภอต้องสร้างความเข้าใจแก่กลไกและภาคส่วนที่เกี่ยวข้อง ต้องมีภาระค่าใช้จ่ายในด้านธุรการเอกสาร การจัดประชุมชี้แจง และจัดทำคู่มือต่าง ๆ แจกจ่ายสร้างความเข้าใจกับผู้เกี่ยวข้องในการลงไปสนับสนุนชุมชน ให้ทันกับห้วงเวลา ซึ่งที่ผ่านมา คู่มือจะตามมาภายหลัง ล่าช้าไม่ทันการณ์ต้องถ่ายเอกสารแจกจ่าย  ที่ผ่านมาไม่เคยสนับสนุนงบประมาณใด ๆ ในกระบวนการขับเคลื่อนประชาคม
2. การเตรียมความพร้อมในด้านความรู้ ความเข้าใจ ทักษะ ในการจัดทำเอกสารจัดซื้อ/จ้าง การทำกิจกรรมโครงการ และการบริหารจัดการโครงการให้ต่อเนื่องยั่งยืน  ให้แก่กรรมการชุมชน ก่อนเบิกจ่ายและดำเนินโครงการ มีความจำเป็นอย่างยิ่งและส่งผลต่อสำเร็จ/ล้มเหลวของโครงการเป็นอย่างมาก  
3. จังหวัดและอำเภอต้องจัดกลไกจากทุกภาคส่วนร่วมออกติดตามประเมินผลทั้งโดยวิธีสุ่มตรวจและตรวจทุกโครงการ เพื่อเป็นพี่เลี้ยงให้คำแนะนำ ติดตามประเมินผล สรุปรายงานและเผยแพร่ประชาสัมพันธ์โครงการ 
๑๒.๑๑ ให้ระดับนโยบาย กำหนดวิธีการติดตามประเมินผลที่หลากหลายรูปแบบและช่องทาง โดยเฉพาะการสุ่มตรวจ โดย สำนักงานตรวจเงินแผ่นดิน (สตง.) ควรจะมี  เพื่อให้ชุมชนตระหนักในความสำคัญของการใช้เงินงบประมาณแผ่นดินให้คุ้มค่า ทำจริง โปร่งใส ตรวจสอบได้

